**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS KLAIPĖDOS IRKLAVIMO CENTRO DALININKO KAPITALO ĮNAŠO DIDINIMO PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 30 000,00 Eur, savivaldybės, kaip steigėjos, įnašą viešajai įstaigai Klaipėdos irklavimo centrui, didinant šios viešosios įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybės Sporto skyrius kartu su Klaipėdos miesto irklavimo klubu yra viešosios įstaigos Klaipėdos irklavimo centro steigėjai, todėl Savivaldybė gali investuoti turtą, didindama viešosios įstaigos dalininko kapitalą.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu siūloma Klaipėdos miesto savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 30 000,00 Eur, didinant viešosios įstaigos Klaipėdos irklavimo centro dalininko kapitalą.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Viena iš savivaldybės savarankiškųjų funkcijų yra kūno kultūros ir sporto plėtojimas, gyventojų poilsio organizavimas. Jūrinė kultūros koordinacinė taryba prie miesto tarybos, svarstydama Klaipėdos irklavimo sporto vystymo perspektyvą Klaipėdos mieste, išreiškė poziciją dėl pramoginių – istorinių „Viking“ klasės laivų įsigijimo tikslingumo. Viešoji įstaiga Klaipėdos irklavimo centras palaikydamas iniciatyvą, pažymi, kad Klaipėdoje gilias tradicijas turinti irklavimo sporto šaka galėtų būti plėtojama sukuriant naudą miesto bendruomenei, pasitelkiant nurodytus laivus, t.y. juos eksploatuojant Danės upės ir Kuršių marių akvatorijoje įvairių miestą reprezentuojančių švenčių, festivalių, minėjimų, sporto renginių metu, apžvalginėms ekspedicijoms po Klaipėdos kraštą ir kituose regionuose (dėl nesudėtingos laivų konstrukcijos, juos paprasta transportuoti), skatinant įvairaus amžiaus klaipėdiečių fizinį aktyvumą, palaikyti sveikatingumą, pritraukiant juos į irklavimo treniruotes bei kitiems tikslams, siekiant populiarinti irklavimo sportą mieste. Atsakomybę už laivų priežiūrą, eksploatavimą, remontą prisiimtų viešoji įstaiga Klaipėdos irklavimo centras.

Savivaldybės turto investicija yra skirta, siekiant įgyti 2 „Viking“ klasės laivus, kurių vertė siekia 30 000 Eur (vieno laivo kaina 15 000 Eur). Savivaldybės turto investicija sudarys sąlygas užtikrinti Lietuvos Respublikos vietos savivaldos įstatymo 6 straipsnio 29 punkto įgyvendinimą – plėtoti kūno kultūrą ir sportą, organizuoti gyventojų poilsį. Taip pat pagerinti viešosios įstaigos teikiamų paslaugų kokybę.

**3. Kokių rezultatų laukiama.**

Bus investuotas Savivaldybės finansinis turtas ir padidintas viešosios įstaigos Klaipėdos irklavimo centro dalininko kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

30 000 Eur.Lėšos skiriamos iš Klaipėdos miesto savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Investavus turtą bus užtikrinta tinkama viešosios įstaigos Klaipėdos irklavimo centro veikla, kokybiškas savivaldybės funkcijų vykdymas, t. y. investicija sudarys sąlygas plėtoti kūno kultūrą ir sportą, organizuoti gyventojų poilsį, pagerins viešosios įstaigos teikiamų paslaugų kokybę.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Viešosios įstaigos Klaipėdos irklavimo centras 2016 m. veiklos ataskaita, 4 lapai.

Turto skyriaus vedėjas Edvardas Simokaitis